PROTIMONOPOLNÝ ÚRAD SLOVENSKEJ REPUBLIKY

ROZHODNUTIE

Číslo:	2007/ZK/3/1/054	Bratislava 04. júla 2007	

Protimonopolný úrad Slovenskej republiky, odbor koncentrácií v správnom konaní 
č. 0038/OK/2007 začatom dňa 11. 05. 2007 na základe oznámenia koncentrácie podľa § 10 ods. 9 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov podnikateľom BKS Bank AG so sídlom St. Veiter Ring 43, A – 9020 Klagenfurt, Rakúsko, zapísaným v obchodnom registri Obvodného súdu Klagenfurtpod FN 91810s, prostredníctvom svojho splnomocneného právneho zástupcu Dr. Wolfganga Punza, advokáta, Alix Frank Rechtsanwäle GmbH, Schottengasse 10, 1010 Viedeň, Rakúsko, vo veci koncentrácie podnikateľov BKS Bank AG so sídlom St. Veiter Ring 43, A – 9020 Klagenfurt, Rakúsko a KOFIS LEASING, a. s., Mlynské Nivy 48, 821 09 Bratislava, IČO 31 644 333

r o z h o d o l

na základe § 32 ods. 2 písm. c) zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov tak, že konanie vo veci koncentrácie spočívajúcej v získaní priamej výlučnej kontroly podnikateľa BKS Bank AG so sídlom St. Veiter Ring 43, A – 9020 Klagenfurt, Rakúsko nad podnikom podnikateľa KOFIS LEASING, a. s., Mlynské Nivy 48, 821 09 Bratislava, IČO 31 644 333 na základe ZMLUVY O KÚPE AKCIÍ uzavretej dňa 29. 03. 2007 medzi KOMMUNALKREDIT Beteiligungs- und  Immobilien GmbH so sídlom Türkenstraße 9, A – 1092 Viedeň, Rakúsko a BKS Bank AG so sídlom St. Veiter Ring 43, A – 9020 Klagenfurt, Rakúsko  z a s t a v u j e, pretože dôvod na konanie nebol daný.

O d ô v o d n e n i e :

Protimonopolnému úradu Slovenskej republiky, odboru koncentrácií (ďalej len „úrad“) bola dňa 11. 05. 2007 listom zaevidovaným úradom pod číslom 1821/2007 podnikateľom BKS Bank AG so sídlom St. Veiter Ring 43, A – 9020 Klagenfurt, Rakúsko, zapísaným v obchodnom registri Obvodného súdu Klagenfurtpod FN 91810s (ďalej „BKS Bank“), prostredníctvom splnomocneného právneho zástupcu pána Dr. Wolfganga Punza, advokáta, Alix Frank Rechtsanwäle GmbH, Schottengasse 10, 1010 Viedeň, Rakúsko, doručené oznámenie koncentrácie spočívajúcej v získaní priamej výlučnej kontroly podnikateľa BKS Bank nad podnikom podnikateľa KOFIS LEASING, a. s., Mlynské Nivy 48, 821 09 Bratislava, IČO 31 644 333 (ďalej len „Kofis Leasing“) na základe ZMLUVY O KÚPE AKCIÍ uzavretej dňa 29. 03. 2007 medzi KOMMUNALKREDIT Beteiligungs- und Immobilien GmbH so sídlom Türkenstraße 9, A – 1092 Viedeň a BKS Bank (ďalej len „Zmluva“).

Na základe tohto oznámenia sa dňa 11. 05. 2007 podľa § 25 ods. 1 zákona v spojení s § 18 ods. 2 zákona č. 71/1967 Zb. o správnom konaní (správny poriadok) v znení neskorších predpisov (ďalej len „správny poriadok“) začalo správne konanie vo veci predmetnej koncentrácie pod č. 0038/OK/2007, o čom úrad informoval oznamovateľa koncentrácie listom číslo 1939/PMÚ SR/2007 zo dňa 21. 05. 2007.

Uvedeným listom úrad oznámil účastníkovi konania, že úrad v prvom kroku zisťuje, či predmetná koncentrácia podlieha kontrole úradu podľa § 10 ods. 1 zákona. Vzhľadom na to, že oznámenie predmetnej koncentrácie neobsahovalo všetky náležitosti podľa § 10 ods. 12 zákona a vyhlášky úradu č. 268/2004 Z.z., ktorou sa ustanovujú podrobnosti o náležitostiach oznámenia koncentrácie (ďalej len „Vyhláška“), úrad vyššie uvedeným listom zároveň vyzval oznamovateľa koncentrácie na jeho doplnenie a taktiež ho upozornil, že lehota na vydanie rozhodnutia podľa § 11 zákona nezačala plynúť. 

Dňa 06. 06. 2007 a dňa 08. 06. 2007 boli úradu doručené doplnenia oznámenia koncentrácie, zaevidované úradom pod číslom 2144/2007 a pod číslom 2180/2007, ktorým účastník konania doplnil úradom požadované informácie a podklady podľa § 10 ods. 12 zákona a Vyhlášky na identifikovanie toho, či sa jedná o koncentráciu podliehajúcu kontrole úradu.

Z podkladov a informácií, ktoré boli úradu predložené v predmetnom správnom konaní, vyplynuli nasledujúce skutočnosti:

1   Podnikatelia

Podľa § 2 ods. 1 písm. a) zákona sa tento zákon vzťahuje na podnikateľov. Podľa 
§ 3 ods. 2 zákona podnikateľom na účely tohto zákona je podnikateľ podľa osobitného predpisu (§ 2 Obchodného zákonníka), ďalej fyzická osoba a právnická osoba, ich združenia a združenia týchto združení, ak ide o ich činnosti a konania, ktoré súvisia alebo môžu súvisieť s hospodárskou súťažou bez ohľadu na to, či tieto činnosti a konania sú alebo nie sú zamerané na dosahovanie zisku.

BKS Bank je akciovou spoločnosťou, ktorá poskytuje všetky typické bankové služby so zameraním na stredne veľkých podnikateľov. BKS Bank poskytuje najmä nasledujúce finančné služby: prijímanie cudzích peňažných prostriedkov za účelom ich správy alebo vkladu, vykonávanie prevodov a zúčtovanie bežných účtov, uzatváranie úverových zmlúv a poskytovanie peňažných pôžičiek, kúpa šekov a zmeniek, najmä diskontovanie zmeniek, obchodovanie s cennými papiermi a správa cenných papierov, obchodovanie s devízami a valutami, zmenárenská činnosť, poskytovanie záruk, poskytovanie služieb podľa rakúskeho zákona o investičných službách (BGBI. Č. 192/1963).     

Vzhľadom na to, že spoločnosť BKS Bank je právnickou osobou, ktorej činnosti a konania  súvisia s hospodárskou súťažou, je podnikateľom podľa § 3 ods. 2 zákona, a teda zákon sa na podnikateľa  BKS Bank vzťahuje podľa § 2 ods. 1 písm. a) zákona.
 
V predmetnom správnom konaní je podnikateľ BKS Bank zastúpený pánom Dr. Wolfgangom Punzom, advokátom, Alix Frank Rechtsanwäle GmbH, Schottengasse 10, 1010 Viedeň, Rakúsko na základe písomného splnomocnenia zo dňa 09. 05. 2007, pričom zástupcom na prijímanie písomností je pán JUDr. Ján Ondruš, advokát, G. Lehnert, k. s., Carlton Savoy Building, Mostová ul. č. 2, 811 02 Bratislava 1.

Kofis Leasing je akciovou spoločnosťou, ktorá poskytuje najmä finančný lízing, operatívny lízing a spätný lízing nových a ojazdených motorových vozidiel, strojov, priemyselných zariadení a nehnuteľností, ďalej predaj na splátky, spotrebiteľský úver, pričom sa zameriava najmä na súkromné osoby, malých a stredných podnikateľov ako aj verejný sektor (najmä mestá, obce, príspevkové organizácie).

Vzhľadom na to, že spoločnosť Kofis Leasing je právnickou osobou zapísanou v obchodnom registri, je podnikateľom podľa § 2 Obchodného zákonníka, a teda je podnikateľom v zmysle § 3 ods. 2 zákona, na ktorého sa zákon vzťahuje podľa § 2 ods. 1 písm. a) zákona.

2   Forma koncentrácie

Podľa § 9 ods. 1 zákona koncentrácia je proces ekonomického spájania podnikateľov, ktorým je
a)	zlúčenie alebo splynutie dvoch alebo viacerých samostatných podnikateľov, alebo
b)	získanie priamej alebo nepriamej kontroly jedným podnikateľom alebo viacerými podnikateľmi nad podnikom alebo nad časťou podniku iného podnikateľa alebo podnikateľov.

Kontrolou sa podľa § 9 ods. 4 zákona rozumie možnosť vykonávať rozhodujúci vplyv na činnosť podnikateľa, najmä prostredníctvom 
a)	vlastníckych alebo iných práv k podniku alebo k jeho časti,
b)	práv, zmlúv alebo na základe iných skutočností, ktoré umožňujú vykonávať rozhodujúci vplyv na zloženie, hlasovanie alebo rozhodovanie orgánov podnikateľa.
Vychádzajúc zo znenia Zmluvy ako aj vzhľadom na znenie Stanov spoločnosti KOFIS LEASING, a.s. zo dňa 23. 11. 2004 úrad zistil, že BKS Bank získava akcie Kofis Leasing, ktoré mu umožňujú vykonávať rozhodujúci vplyv na zloženie, hlasovanie a rozhodovanie orgánov Kofis Leasing.
Na základe Zmluvy podnikateľ BKS Bank získal priamu výlučnú kontrolu nad podnikom podnikateľa Kofis Leasing, a teda v predmetnom prípade sa jedná o koncentráciu podľa § 9 ods. 1 písm. b) zákona v nadväznosti na § 9 ods. 4 písm. b) zákona.

3   Účastníci koncentrácie

Podľa § 25 ods. 3 písm. d) zákona účastníkom konania v prípade koncentrácie ktorá vznikla získaním priamej alebo nepriamej kontroly jedným podnikateľom alebo viacerými podnikateľmi na podnikom alebo nad časťou podniku iného podnikateľa alebo podnikateľov je podnikateľ alebo podnikatelia, ktorí získavajú priamu alebo nepriamu kontrolu nad podnikom alebo nad časťou podniku iného podnikateľa alebo podnikateľov. 

Na základe vyššie uvedeného úrad zistil, že účastníkom správneho konania je podnikateľ BKS Bank, ktorý získal kontrolu nad podnikom podnikateľa Kofis Leasing. 

V prípade, kedy koncentráciou získava podnikateľ výlučnú kontrolu nad podnikom iného podnikateľa sú účastníkmi koncentrácie na strane nadobúdateľa podnikateľ, ktorý koncentráciou nadobúda výlučnú kontrolu a na strane nadobúdaného subjektu podnikateľ, nad ktorým sa výlučná kontrola získava. Účastníkmi predmetnej koncentrácie sú teda podnikatelia BKS Bank a Kofis Leasing.

4   Koncentrácia podliehajúca kontrole úradu

Podľa § 10 ods. 1 zákona koncentrácia podlieha kontrole úradu, ak
a)	spoločný celosvetový celkový obrat účastníkov koncentrácie za uzavreté účtovné obdobie predchádzajúce vzniku koncentrácie je najmenej 1 200 000 000 Sk a aspoň dvaja účastníci koncentrácie dosiahli v SR celkový obrat každý najmenej 360 000 000 Sk za uzavreté účtovné obdobie predchádzajúce vzniku koncentrácie alebo
b)	aspoň jeden z účastníkov koncentrácie dosiahol v SR celkový obrat najmenej 500 000 000 Sk za uzavreté účtovné obdobie predchádzajúce vzniku koncentrácie a aspoň jeden ďalší účastník koncentrácie dosiahol celosvetový celkový obrat najmenej 1 200 000 000 Sk za uzavreté účtovné obdobie predchádzajúce vzniku koncentrácie.

Pričom podľa § 10 ods. 2 zákona celkový obrat účastníka koncentrácie je súčet obratov
a)	účastníka koncentrácie,
b)	podnikateľov, v ktorých účastník koncentrácie priamo alebo nepriamo
1. má podiel na základnom imaní vyšší ako polovicu,
2. má právo vykonávať viac ako polovicu hlasovacích práv,
3. má právo vymenovať viac ako polovicu členov orgánov podnikateľa alebo
4. má právo riadiť jeho podnik,
c)	podnikateľov, ktorí majú práva uvedené v písmene b) v podniku účastníka koncentrácie,
d)	podnikateľov, v ktorých majú podnikatelia uvedení v písmene c) práva uvedené v písmene b),
e)	podnikateľov, v ktorých dvaja alebo viacerí podnikatelia uvedení v písmenách a) až d) majú spoločne práva uvedené v písmene b).

Pri výpočte celkových obratov účastníkov koncentrácie je potrebné uplatniť znenie § 10 ods. 3 až 8 zákona v rozsahu vyhlášky Protimonopolného úradu Slovenskej republiky č. 269/2004 Z. z., ktorou sa ustanovujú podrobnosti o výpočte obratu.

Na základe podkladov a informácií predložených úradu úrad zistil, že podnikateľ BKS Bank v roku 2006 dosiahol celosvetový celkový obrat prevyšujúci 1 200 000 000 Sk, avšak obrat podnikateľa Kofis Leasing v Slovenskej republike za rok 2006 nedosiahol  360 000 000 Sk.  

Z vyššie uvedeného vyplýva, že predmetná koncentrácia nepodlieha kontrole úradu podľa § 10 ods. 1 písm. a) zákona a zároveň ani podľa § 10 ods. 1 písm. b) zákona.

5   Záver

Podľa § 32 ods. 2 písm. c) zákona, úrad zastaví konanie rozhodnutím, ak dôvod na konanie nebol daný alebo odpadol.

Na základe uvedených skutočností úrad rozhodol tak, ako je uvedené vo výroku tohto rozhodnutia.

P o u č e n i e :

Podľa § 34 ods. 1 zákona č. 136/2001 Z. z. o ochrane hospodárskej súťaže a o zmene a doplnení zákona Slovenskej národnej rady č. 347/1990 Zb. o organizácii ministerstiev a ostatných ústredných orgánov štátnej správy Slovenskej republiky v znení neskorších predpisov v znení neskorších predpisov proti tomuto rozhodnutiu môže byť podaný rozklad Rade Protimonopolného úradu Slovenskej republiky prostredníctvom Protimonopolného úradu, odboru koncentrácií, Drieňová 24, 826 03 Bratislava, v lehote 15 dní odo dňa jeho doručenia. Podľa § 61 ods. 1 zákona č. 71/1967 Zb. o správnom konaní (správny poriadok) v znení neskorších predpisov včas podaný rozklad má odkladný účinok. Toto rozhodnutie je preskúmateľné súdom podľa § 247 Občianskeho súdneho poriadku po vyčerpaní riadnych opravných prostriedkov.

	Ing. Dušan Valo
	riaditeľ odboru koncentrácií

Rozhodnutie sa doručuje:
JUDr. Ján Ondruš
advokát
G. Lehnert, k. s.
Carlton Savoy Building
Mostová ul. č. 2
811 02 Bratislava 1